Ples v opere už tradične každý rok otvára plesovú sezónu na Slovensku. V roku 2020 sa uskutočnilo už jeho dvadsiate pokračovanie.
Ples v opere 2020 – fakty v skratke
Dátum
11. január 2020
Miesto
Historická budova Slovenského národného divadla (SND)
Počet hostí
300 párov
Cena vstupenky
Hostí na Ples v opere pozýva hostiteľ plesu písomne, doručením osobnej pozvánky. Vstupenka pre 2 osoby sa rezervuje na základe telefonickej odpovede a po úhrade sumy 500 eur.
Dress code
White tie resp. Black tie (nižšia úroveň spoločenského oblečenia je na Plese neprípustná)
V historickej budove Slovenského národného divadla (SND) sa opäť stretne 300 párov významných osobností z oblasti medicíny, kultúry, vedy, športu, politiky a tretieho sektora, ktorí svojou účasťou na dobročinnom Plese v opere podporili jeho charitatívny účel.
Ples v opere – história a miesto konania
Ples v opere začal písať svoju históriu v roku 2001 a od 6. ročníka má každý rok inú tému.
Za posledné roky sa na Slovensku etabloval ako najvýznamnejšie dobročinné spoločenské podujatie, v ktorom sa snúbi vysoký kultúrny zážitok s eleganciou a ochotou pomáhať tam, kde je to nevyhnutné.
Svoje miesto Ples v opere našiel v už spomínanej historickej budove Slovenského národného divadla (SND) v Bratislave, ktorá sa spája s vrcholnými umeleckými aj spoločenskými podujatiami.
Na začiatku bol zámer nadviazať na plesovú tradíciu, ktorá sa pestovala v mestách po celom Slovensku.
Dnes predstavuje toto podujatie nielen prepojenie vysokého kultúrneho zážitku a spoločenskej elegancie, ale neodmysliteľne k nemu patrí aj jeho dobročinné poslanie.
Na 18. ročníku dobročinného Plesu v opere v roku 2018 hostia venovali historicky najvyššiu sumu – celkovo 254 620 eur. Od roku 2010 tak dobročinný Ples v opere rozdelil úctyhodných 1,8 milióna eur.
Ples v opere – program a účinkujúci
Ples v opere je aj vďaka unikátnemu otváraciemu ceremoniálu, ktorý tradične spája operu, balet a spoločenský tanec, považovaný za jednu z najkrajších spoločenských udalostí roka.
V rámci baletu sa doposiaľ na Plese v opere predstavili umelci medzinárodného rozmeru, medzi inými choreograf Mário Radačovský, sólistka baletu SND Romina Kolodziej, sólisti Viedenskej štátnej opery Roman Lázik a Nina Poláková a ďalší.
Najkrajšie operné diela na Plese v opere zazneli v podaní Adriany Kučerovovej, Ľubice Vargicovej, Evy Jenisovej, Martiny Masarykovej či Evy Hornyákovej.
Mužské operné árie zaspievali Paľo Bršlík, Jozef Kundlák, Ramon Vargas, Sergej Larin, Peter Dvorský, Miroslav Dvorský, Martin Babjak, Martin Malachovský a ďalší.
V rámci programu Plesu v opere už v histórii vystúpili najobľúbenejší slovenskí a českí interpreti a populárne hudobné skupiny: Lucie Bílá, Hana Zagorová, Karel Gott, Ilona Csáková, Helena Vondráčková, Petr Janda, David Koller, Jiří Korn, Marie Rottrová, Iveta Bartošová, Jana Kirschner, Pavol Habera, Meky Žbirka, Pavol Hammel, Beáta Dubasová, Nela Pocisková, Martin Chodúr, Marián Čekovský, Richard Müller, Vašo Patejdl, Vidiek, Cigánski diabli, Desmod, Janko Lehotský, Oskar Rózsa, Eugen Vizváry, František Griglák a Martin Valihora, Katka Knechtová, Peter Lipa, Dan Bárta, Ondřej Brzobohatý a Matěj Ruppert s kapelou a ďalší.
Ples v opere – zahraničné hviezdy
Ples v opere na Slovensko priniesol aj svetové hviezdy a hudobné legendy zo zahraničia.
Na doskách Slovenského národného divadla sa plesovým hosťom predstavili Lisa Standsfield, Suzanne Vega, Mireille Mathieu, Rick Astley, Sharleen Spiteri, Jimmy Sommerwille, Paul Young, Jamelia, Filippa Giordano, Heather Small, Alphaville, Delegation, Trio American Divas a ďalší.
Ples v opere – moderátorky
2001 Alena Heribanová
2002 Soňa Müllerová
2003 Ema Tekelyová
2004 Soňa Müllerová
2005 Zdena Studenková
2006 Kamila Magálová
2007 Jarmila Lajčáková-Hargašová
2008 Diana Mórová
2009 Iveta Malachovská
2010 Zdena Studenková
2011 Adriana Kmotríková
2012 Andrea Belányiová
2013 Adriana Kučerová
2014 Lucia Barmošová
2015 Monika Hilmerová
2016 Vera Wisterová
2017 Zuzana Mauréry
2018 Božidara Turzonovová
2019 Lucia Hurajová
Ples v opere – čestný plesový výbor
Zárukou vysokej spoločenskej úrovne dobročinného Plesu v opere je každoročne Čestný plesový výbor.
Tvoria ho významné osobnosti spoločenského aj hospodárskeho života ako herečka činohry Slovenského národného divadla Emília Vášáryová, mezzosopranistka a učiteľka operného spevu Eva Blahová, herec činohry Slovenského národného divadla Martin Huba, odborníčka na problematiku eura Elena Kohútiková, výkonná riaditeľka Ligy proti rakovine Eva Kováčová, sopranistka opery Slovenského národného divadla Ľubica Vargicová, generálny riaditeľ a predseda predstavenstva spoločnosti Orange Slovensko Pavol Lančarič a slovenský biochemik, objaviteľ génu kódujúceho nádorovo-asociovaný proteín CA IX, Jaromír Pastorek.
Členom Čestného plesového výboru sa od 19. ročníka stal nový generálny riaditeľ Slovenského národného divadla, Vladimír Antala.